7กองทุนยอดเยี่ยมแห่งปี’53
&#8216;อยุธยา&#8217;คว้าหุ้นจิ๋ว2กองภาษีปีนี้เน้นกระจายลงทุน-ทำกำไร
19 ส.ค. 2554

‘อยุธยา’คว้าหุ้นจิ๋ว2กองภาษีปีนี้เน้นกระจายลงทุน-ทำกำไร
 “มอร์นิ่งสตาร์” แจกรางวัล 7 กองทุนยอดเยี่ยมปี 2010 “บลจ.อยุธยา” คว้า 3 รางวัลกองหุ้นเล็ก LTFRMF ค่ายธนชาตกอดรางวัลตราสารหนี้ระยะสั้น 2 ปีซ้อน 
นายพีร์ ยงวณิชย์ กรรมการผู้จัดการ บริษัท มอร์นิ่งสตาร์ รีเสิร์ช (ประเทศไทย) เปิดเผยว่า บริษัทได้จัดการประกาศรางวัลมอร์นิ่งสตาร์ ฟันด์ อะวอร์ด ไทยแลนด์ 2010 ขึ้นเป็นปีที่ 2 ให้แก่กองทุนยอดเยี่ยมประจำปี 2553 จำนวน 4 รางวัล ปรากฏว่ากองทุนตราสารทุนยอดเยี่ยมประเภทกองทุนหุ้นขนาดเล็กถึงปานกลาง (Equity General) เป็นของกองทุนเปิดอยุธยาหุ้นปันผล โดยบริษัทหลักทรัพย์จัดการกองทุน (บลจ.) อยุธยา รางวัลกองทุนตราสารทุนยอดเยี่ยมประเภทกองทุนหุ้นขนาดใหญ่ (Equity Large Cap) เป็นของกองทุนเปิดเอ็มเอฟซีเพิ่มค่าหุ้นระยะยาว โดย บลจ.เอ็มเอฟซี 
สำหรับรางวัลกองทุนตราสารหนี้ยอดเยี่ยมประเภทกองทุนตราสารหนี้ระยะสั้น (Short Term Bond) ได้แก่ กองทุนเปิดธนสาร โดย บลจ.ธนชาต ส่วนประเภทกองทุนตราสารหนี้ระยะปานกลางถึงยาว เป็นของกองทุนเปิดกรุงไทยตราสารหนี้เพื่อการเลี้ยงชีพ โดย บลจ.กรุงไทย 
นอกจากนี้ นิตยสาร Money &amp; Wealth ยังได้มอบรางวัลกองทุนยอดเยี่ยม M&amp;W LTF/RMF Fund Awards 2010 รวม 3 รางวัล โดยอ้างอิงข้อมูลจากมอร์นิ่งสตาร์ รีเสิร์ช ปรากฏว่า บลจ.อยุธยา คว้า 2 รางวัล ได้แก่ กองทุนเปิดหุ้นระยะยาวอยุธยาปันผล (LTF) และกองทุนเปิดอยุธยาหุ้นปันผลเพื่อการเลี้ยงชีพ (RMF) สำหรับ RMF ยอดเยี่ยมประเภทตราสารหนี้ ได้แก่ กองทุนเปิดแอสเซทพลัสตราสารหนี้เพื่อการเลี้ยงชีพ โดย บลจ.แอสเซท พลัส
นายพีร์ กล่าวว่า การจัดงานนี้เป็นส่วนหนึ่งของการพัฒนาอุตสาหกรรมกองทุนรวมไทยในการผลักดันให้เกิดการใช้ข้อมูลที่เป็นกลางแก่ผู้ลงทุน และกระตุ้นให้ บลจ.บริหารกองทุนให้เต็มที่
ส่วนเกณฑ์การคัดเลือกไม่เพียงแต่ดูที่ผลประกอบการ แต่ยังรวมถึงกองทุนที่สามารถควบคุมความเสี่ยงได้ดี มีความโปร่งใสในการเปิดเผยข้อมูล การบริหารงานของผู้บริหารกองทุน และความสม่ำเสมอของกลยุทธ์การลงทุน
 “แม้รางวัลจะไม่ได้รับประกันถึงผลงานในอนาคต แต่เชื่อว่าผลงานในอดีตว่าจะสามารถสื่อถึงผลงานในอนาคตได้ในระดับหนึ่ง” นายพีร์ กล่าว
ด้านนายตระกูลจิตร จิตตไสยะพันธ์ ประธานเจ้าหน้าที่บริหารการลงทุน บลจ.ธนชาต เปิดเผยว่า กองทุนเปิดธนสารได้รับรางวัลยอดเยี่ยมกองทุนตราสารหนี้ระยะสั้น 2 ปีติดต่อกัน ถือเป็นความภาคภูมิใจ และเป็นเครื่องพิสูจน์ผลงานของ บลจ.ธนชาต 
“บลจ.ธนชาต เน้นสไตล์บริหารในเชิงรุกลงทุนในระยะยาวเท่านั้น ไม่ได้ล้อไปตามดัชนี เราจึงให้ความสำคัญกับการติดตามปัจจัยพื้นฐาน” นายตระกูลจิตร กล่าว
สำหรับมุมมองการลงทุนในปีนี้ แนะนำให้นักลงทุนกระจายการลงทุนในต่างประเทศทั้งในหุ้นและตราสารหนี้ ซึ่งหุ้นสหรัฐยังลงทุนได้
นายวิน อุดมรัชตวนิชย์ รองกรรมการผู้จัดการและหัวหน้าเจ้าหน้าที่บริหารการลงทุน บลจ.แอสเซท พลัส กล่าวว่า ปีนี้จะต้องเน้นเลือกตราสารที่มีคุณภาพ เพื่อลดความเสี่ยงจากภาวะตลาดที่ผันผวน และไม่ควรถือลงทุนระยะยาว ควรจับจังหวะในการทำกำไรบ้าง